
Abstract
Deşi în doctrină şi în literatura de specialitate s-a expus opinia conform căreia răspunderea penală nu este ceva distinct între infracţiune şi pedeapsă, ci doar un mod diferit de a exprima caracterul infracţiunii în raport cu sancţiunea aplicabilă, răspunderea penală reprezintă o categorie distinctă a dreptului penal. În pofida diversităţii mari de opinii în ceea ce priveşte această complexă categorie juridică, marea majoritate a autorilor sunt de acord asupra faptului ca ea constituie o veritabilă instituţie juridică. Mai mult decât atât, alături de noţiunile de infracţiune şi pedeapsă, răspunderea penală este una din instituţiile fundamentale, primordiale ale dreptului penal. În esenţă, ea poate fi privită ca o consecinţă juridică a săvârşirii infracţiunii, care constă în obligaţiunea de a supune persoana măsurilor de constrângere juridico-penale.  

Răspunderea penală, ca formă a răspunderii juridice, există din clipa în care a fost săvârşită infracţiunea şi constă în obligaţia infractorului de a suporta consecinţele săvârşirii ei. Tragerea efectivă a persoanei la răspunderea penală se efectuează în cadrul raportului procesual penal în scopul apărării ordinii de drept împotriva infracţiunilor. Pentru aceasta, sistemul pedepselor penale din Codurile Penale, precum şi reglementarea aplicării acestora urmăreşte combaterea raţională şi eficientă a infracţiunilor prin posibilitatea adaptării acestui sistem în funcţie de particularităţile fiecărui infractor şi de gravitatea fiecărei infracţiuni.    

În concluzie, răspunderea penală reprezintă o categorie fundamentală şi o instituţie juridică de importanţă primordială a dreptului penal.  Pe bună dreptate, se consideră că ea constituie baza întregii acestei ramuri de drept, o axă în jurul căreia se centrează multe dintre noţiunile şi instituţiile dreptului penal.  De aceea, cunoaşterea acesteia este o necesitate sine qua non şi un adevărat imperativ. 

  
1.Scurt istoric al răspunderii juridice

Ca şi multe alte noţiuni juridice, răspunderea penală în evoluţia sa conceptuală a fost precedată de alte câteva teze, care aveau iniţial o accepţiune socială şi, prin urmare, o mai largă sferă de aplicare. Astfel de concepte sunt responsabilitatea şi răspunderea socială, care, înţelese în sensul lor larg de fenomene sociale, pot fi întâlnite din cele mai străvechi timpuri, chiar la momentul apariţiei primelor societăţi umane.  
Treptat are loc o delimitare din ce în ce mai clară între noţiunile de “responsabilitate” şi “răspundere”; această din urmă vizează nu atât sistemul valoric (cum e cazul celei dintâi), ci mai mult sistemul normativ al societăţii, în virtutea căruia se realizează raporturi complexe între autorităţile şi structurile statale, pe de o parte, şi cetăţeni, pe cealaltă parte. 
Deşi răspunderea şi responsabilitatea rămân a fi fenomene simultane şi în mare măsură similare, răspunderea se individualizează şi se separă tot mai mult, ajungând să constituie o entitate distinctă, întemeiată pe factori externi deosebiţi şi care se manifestă ca o expresie a unor cerinţe obligatorii pe care statul le impune cetăţeanului. Scopul final îl constituie apărarea şi conservarea valorilor sociale importante, iar asigurarea funcţionalităţii sale se realizează  printr-un sistem de sancţiuni.

Definiţia noţiunii de răspundere juridică a ridicat multiple controverse. Astfel Henri Lalou, pornind de la înţelesul etimologic al cuvântului “răspundere”, leagă ideea de răspundere de obligaţia care rezultă dintr-o încălcare.  
Doctrina italiană, orientându-se mai specific spre răspunderea penală, o defineşte pe aceasta ca fiind obligaţia infractorului de a suporta pedeapsa penală.  Şcoala germană, cu iluştrii săi reprezentanţi G. Haney şi Wagner, afirmă că răspunderea este expresia “unei măsuri a conduitei cerute de lege”. 
Definiţiile actuale descriu răspunderea juridică ca instituţia ce cuprinde totalitatea normelor juridice care reglementează raporturile juridice ce se nasc în sfera activităţii specifice, desfăşurată de autorităţile publice, în temeiul legii, împotriva tuturor celor care încalcă sau ignoră ordinea de drept în scopul asigurării, respectării şi promovării ordinii juridice şi a binelui public.

În dreptul penal englez, începând cu sec. XII, sub influenţa dreptului roman şi a celui canonic, se cristalizau primele puncte de vedere care impuneau ca la baza răspunderii penale să stea vinovăţia penală.
Datorită unor raţiuni de ordin istoric, dreptul englez a cunoscut o dezvoltare aparte, independent de sistemul juridic de tip roman. Drept consecinţă principală a acestei evoluţii, dreptul anglo-saxon nu cunoaşte clasificările sau definiţiile din dreptul de tradiţie romană, nici principiile rezultate din baza comună a sistemelor de drept continentale. Spre deosebire de modelul continental, baza dreptului englez este jurisprudenţa (the common law). De aceea, sunt destul de greu de decelat anumite principii sau reguli de aplicabilitate generală, atâta timp cât jurisprudenţa se rezumă la a da rezolvare unor cazuri concrete, astfel încât o prezentare a unei instituţii de drept englez nu poate fi decât foarte complexă. În loc de cod penal, în Anglia funcţionau şi mai funcţionează o mare parte de legi penale, care au fost adoptate încă începând cu sec. al XIV-lea. Cea mai veche lege din cele care funcţionează şi la ora actuală este Legea despre trădarea de patrie din 1351. 
În dreptul penal francez existau deja orientări moderne încă din secolul al XIX-lea asupra conceptului vinovăţiei penale. Astfel, se punea în discuţie determinarea formelor vinovăţiei penale. În Cartea a doua din Codul penal şi procesual penal din 1810 erau prevăzute dispoziţiile de eliberare de răspundere penală în cazul demenţei şi a constrângerii fizice şi morale. Potrivit Сodului penal şi procesual penal al Franţei, coparticipanţii vor fi supuşi răspunderii penale ca şi persoanele vinovate, cu excepţia când legea prevede altfel. Iar la art. 61 se stipula că cei care au ştiut despre fapta infracţională a răuvoitorilor sau care le-au propus refugiu sau loc de adunare, vor fi pedepsiţi în calitatea de coparticipanţi. În prevederile codului respectiv se mai menţiona şi faptul că erau absolvite de răspundere penală persoanele care au comis fapta în stare de „nebunie” sau care au fost „impuse forţat”. 

În dreptul penal german izvorul de bază îl constituia Codul penal din 15 mai 1871, autorul căruia a fost juristul german Adolf Leonar. Această pravilă sau condică penală se află la baza codului penal actual. Condica se baza pe filozofia lui Kant, Hegel, Binding, Feuerbach, luând ideile şcolii clasice de drept penal cu teoriile ei de vinovăţie psihologică şi libertatea voinţei, cu întemeieri obiective ale răspunderii penale pentru cauzarea daunelor ordinii de drept, cu concepţia pedepsei drept plată pentru răul produs. 
2. Noţiunea răspunderii penale.

În literatura de specialitate sunt cunoscute mai multe criterii de distincţie, cum ar fi criteriul naturii şi al importanţei sociale, ale interesului sau ale valorii lezate, criteriul tipului de sancţiune juridică, criteriul calităţii subiecţilor etc.  O deosebită importanţă teoretică şi practică o prezintă clasificarea după criteriul particularităţilor definitorii ale conduitei ilicite din punct de vedere al normei juridice încălcate.
Răspunderea penală, ca formă distinctă a răspunderii juridice, posedă anumite trăsături definitorii, care o deosebesc de celelalte forme.  Consecinţele încercărilor de a conceptualiza termenul de răspundere juridică au avut inevitabile repercusiuni şi asupra noţiunii de răspundere penală.  
Există, astfel, opinii larg răspândite cu privire la definirea răspunderii penale: unii autori afirmă că aceasta reprezintă obligaţia unei persoane de a suporta o sancţiune penală datorită faptului că a săvârşit o infracţiune. Definiţia a fost supusă criticii deoarece se consideră că ea realizează o confuzie între răspundere şi sancţiunea însăşi, ignorând faptul că sancţiunea nu constituie decât instrumentul de realizare a răspunderii juridice.

După alte opinii, răspunderea penală trebuie privită ca un raport juridic de constrângere, al cărui conţinut îl formează obligaţia de a suporta o sancţiune juridică şi dreptul de a aplica o sancţiune penală, drept ce aparţine statului şi care este exercitat prin organele sale specializate. Există însă rezerve şi faţă de această definiţie: susţinătorii ei au încercat să exprime o noţiune surprinzând în modul cel mai general şi abstract substanţa fenomenului în cauză şi nu au trasat distincţii între elementele de conţinut ale raportului juridic şi însăşi norma juridică.  

În fine, există şi alţi autori care afirmă că răspunderea penală conferă conţinut şi finalitate raportului juridic penal, “determinând obiectiv şi subiectiv, activ şi pasiv, mecanismul incidenţei sancţiunilor penale” (I. Oancea, Tratat de drept penal. Partea Generală, Ed. ALL Juridică).

Putem defini în mod exhaustiv răspunderea penală drept instituţia juridică ce cuprinde totalitatea normelor juridice care reglementează raporturile juridice, ce formează obiectul dreptului penal şi care se nasc în sfera activităţii de tragere la răspundere penală a tuturor celor care încalcă sau ignoră ordinea de drept, prin săvârşirea de infracţiuni, activitate care se desfăşoară de autorităţile publice în temeiul legii şi care este guvernată de principii proprii, în scopul apărării valorilor sociale esenţiale, confirmate de ordinea constituţională, în vederea menţinerii şi a promovării ordinii juridice şi a binelui public.

3. Delimitarea răspunderii penale de alte forme ale răspunderii juridice.

Fiecare formă de răspundere juridică are anumite caracteristici distinctive, care nu pot fi regăsite în celelalte forme.  Aceasta este valabil şi pentru răspunderea penală. Specificul acesteia constă în comportarea ilicită a subiectului, comportare care trebuie să îmbrace forma infracţiunii.       

Pe lângă aceasta, răspunderea penală este fundamentată pe conceptul de sancţiune. În majoritatea cazurilor răspunderea penală îşi găseşte realizarea sau traducerea în practică în stabilirea şi în executarea pedepsei. Cu toate acestea, răspunderea şi pedeapsa nu sunt noţiuni identice şi nu trebuie în nici un caz confundate.  Persoana care este trasă la răspundere penală poate fi scutită de pedeapsă în baza legii şi în conformitate cu aceasta. Prin urmare, răspunderea penală este o categorie considerabil mai vastă şi mai amplă decât pedeapsa penală.  Pedeapsa nu epuizează esenţa noţiunii de răspundere şi ea nu poate să existe fără răspundere, pe când răspunderea este posibilă şi fără aplicarea pedepsei.

Un alt semn calificativ care separă răspunderea penală de alte forme de răspundere juridică îl constituie organele chemate să stabilească felurile de răspundere.  Răspunderea penală se deosebeşte şi prin organele care au dreptul de a aplica sancţiunile: numai instanţele de judecată. În cazul răspunderii materiale, însă, măsurile de influenţă pot fi aplicate şi de administraţiile persoanelor juridice, iar sancţiunile administrative pot fi aplicate atât de instanţele de judecată, cât şi de alte organe specializate şi de persoane cu funcţii de răspundere. 

Un alt atribut ce caracterizează răspunderea penală îl constituie nivelul sancţiunii aplicate, precum şi faptul că aceste sancţiuni nu au un caracter specific, aşa cum este caracterul financiar al sancţiunilor în răspunderea civilă şi cea materială.

În fine, răspunderea penală se deosebeşte şi prin calitatea subiecţilor.  Pot fi trase la răspundere penală numai persoanele fizice care au săvârşit, intenţionat  sau din imprudenţă, o faptă socialmente periculoasă, prevăzută de legea penală, care a atins vârsta indicată în lege care este responsabilă şi care într-un şir de cazuri posedă anumite calităţi specifice prevăzute de lege. 

4. Principiile răspunderii penale. 

În sistemul de drept penal al statelor europene, răspunderea penală, ca şi toate celelalte instituţii juridice, este guvernată de o serie de principii juridice.  

Legislaţiile penale naţionale ale tuturor statelor consacră principiul fundamental potrivit căruia infracţiunea este singurul temei al răspunderii penale.

Obligaţia unei persoane care a încălcat o normă penală de a suporta o pedeapsă pentru infracţiunea comisă şi dreptul organelor judiciare de a aplica pedeapsa, reprezintă răspunderea penală, ca formă a răspunderii juridice.

Pentru angajarea răspunderii penale este necesar ca fapta să fie săvârşită cu vinovăţie, să prezinte pericol social şi să fie prevăzută şi pedepsită de o normă penală, lipsa oricăruia dintre aceste elemente având drept consecinţă lipsa răspunderii penale.

Răspunderea penală este personală, aceasta revenind numai infractorului, iar individualizarea răspunderii se realizează prin aceea că atât pedeapsa aplicată fiecărui autor sau participant trebuie să corespundă genului infracţiunii, circumstanţelor săvârşirii faptelor şi trebuie să fie proporţională cu gravitatea faptei.
Dreptul de a aplica pedeapsa şi obligaţia de a suporta pedeapsa trebuie să aibă caracter legal.

Răspunderea penală revine întotdeauna persoanei fizice, fiind necesară, pentru angajarea răspunderii, existenţa vinovăţiei şi este personală, ceea ce presupune excluderea răspunderii şi pedepsei penale colective.

Necesitatea restabilirii ordinii de drept încălcate prin săvârşirea infracţiunilor a condus la instituirea regulii potrivit căreia declanşarea şi desfăşurarea procesului penal se fac din oficiu (principiul oficialităţii procesului penal). În cazul infracţiunilor de o gravitate redusă sau al acelora care privesc relaţiile dintre persoane ori viaţa personală a acestora, Codul penal şi alte legi cu dispoziţii penale prevăd că acţiunea penală nu poate fi pusă în mişcare sau exercitată decât în cazul în care persoana vătămată şi-a exprimat voinţa de tragere la răspundere penală a făptuitorului prin introducerea unei plângeri prealabile la autorităţile judiciare.
Plângerea prealabilă constituie o instituţie de drept penal, lipsa ei reprezentând o cauză de înlăturare a răspunderii penale (art.131 Cod penal).

Instituţia are şi un reflex procesual, care se repercutează direct asupra posibilităţii exercitării acţiunii penale şi deci implicit asupra tragerii la răspundere penală.

Caracteristicile principale ale răspunderii penale au incidenţă şi în dreptul internaţional, comportând particularităţi, determinate de natura raporturilor juridice internaţionale şi a conţinutului infracţiunilor specifice. Cu toate acestea, legea prevede proceduri diferenţiate de aplicare a răspunderii penale pentru anumite categorii de persoane (cetăţenii străini, persoanele străine care se bucură de imunitate diplomatică (concretizată în extrateritorialitate şi inviolabilitate), demnitari, persoane juridice etc.). Cetăţenii străini care se bucură de imunitate diplomatică nu cad sub jurisdicţia ţării-gazdă (Convenţia internaţională de la Viena 1961).  
Astfel, de o importanţă fundamentală este principiul legalităţii răspunderii penale, care stipulează că întregul proces de tragere la răspundere penală a persoanelor care au încălcat sau au ignorat ordinea de drept trebuie să se desfăşoare numai în limitele şi în cadrul stabilit de legislaţia în vigoare.  Numai legea poate să stabilească care fapte ilicite sunt considerate infracţiuni, care sunt organele competente să examineze respectivele încălcări ale ordinii de drept, ce sancţiuni pot fi aplicate, care sunt condiţiile de aplicare şi de executare a acestor sancţiuni, precum şi cauzele care înlătură caracterul infracţional al faptei sau răspunderea penală.

Un alt principiu, nu mai puţin important, este principiul personalităţii, cunoscut şi ca principiul individualizării răspunderii penale şi care stabileşte caracterul strict personal al răspunderii.  Destinatarul acesteia nu poate fi decât persoana vinovată de comiterea unei infracţiuni.  
Principiul unicităţii răspunderii penale implică regula conform căreia pentru o singură infracţiune nu poate exista decât o singură răspundere penală.  Aceasta nu înseamnă însă că pedepsele penale principale nu pot fi însoţite de pedepse complementare sau de o pedeapsă accesorie (desigur, cu condiţia ca aceste sancţiuni penale să se cumuleze din raţiuni diferite şi să aibă funcţii diferite). Pe lângă aceasta, răspunderea penală poate să coexiste şi să fie însoţită de alte forme de răspundere juridică, precum răspunderea administrativă, disciplinară, civilă etc.

Principiul umanismului presupune folosirea acelor instrumente care nu vor duce la înjosirea, umilirea sau degradarea fiinţei umane şi care nu vor leza demnitatea persoanei trase la răspundere penală.

Principiul finalităţii implică regula după care orice persoană care a comis o infracţiune urmează să fie trasă la răspunderea penală şi va fi pasibilă de sancţiunea penală, indiferent de poziţia socială, funcţia ocupată etc.  

Într-o strânsă legătură cu acest principiu se află şi principiul egalităţii persoanelor în faţa legii, care stabileşte că toate persoanele au aceleaşi drepturi şi că nimeni nu trebuie să beneficieze de tratament privilegiat; acest principiu interzice discriminările de orice gen în procesul răspunderii penale.  

Statele membre aplică în dreptul lor penal naţional principiul ne bis in idem în temeiul căruia o persoană care a fost judecată definitiv într-un stat membru, nu poate fi urmărită pentru aceleaşi fapte într-un alt stat membru, cu condiţia ca, în caz de condamnare, pedeapsa să fi fost executată sau să fie în curs de executare sau să nu mai poată fi executată în conformitate cu legislaţia statului în care a fost pronunţată condamnarea.

În dreptul penal francez, construcţia vinovăţiei se edifică pe baza unui înţeles larg a acesteia, prin prisma căruia poate fi caracterizată orice activitate infracţională. Ea constă din simplul element volitiv, deoarece orice activitate umană constă atât din elemente materiale, cât şi unele psihice.

Astfel, Codul penal francez reglementează la capitolul „Responsabilitatea penală” răspunderea penală a persoanei fizice (art. 121-1), apoi a persoanei juridice (art. 121-2), vinovăţia (121-3), participaţia (art. 121-4; 121-6; 121-7), tentativa (art. 121-5), cauzele de iresponsabilitate sau de atenuare a responsabilităţii (art. 122-1; 122-8). Deci, în art. 121-1 se menţionează că nimeni nu este responsabil penal decât de propria sa faptă (elementul material). Prevederile art. 121-3 reglementează că nu există crimă sau delict fără intenţia de a le comite. Legea penală franceză prevede, de asemenea, că există delict în caz de imprudenţă, neglijenţă sau punere deliberată în pericol a altei persoane. Aceasta înseamnă că admite şi cea de a doua trăsătură esenţială, adică existenţa vinovăţiei (elementul moral).

Codul penal german este cel din 15 mai 1871, care a fost modificat esenţial la 10 martie 1987. Totuşi, dreptul penal german nu este totalmente codificat, deoarece se aplică şi alte acte legislative. După unirea Germanei Federale cu Germania Democrată, la 31 august 1990, pe teritoriul fostei Germanii Democrate se mai aplică încă unele dispoziţii ale Codului penal din 12 ianuarie 1968.

Actualul Cod penal al Germanei a încetăţenit definiţiile formale ale infracţiunilor. La §11 se dau unele explicaţii ale termenilor folosiţi în acest cod, după cum urmează: „Activitate ilegală este considerată aceea prin care se întrunesc elementele incluse în cadrul unui conţinut infracţional, acesta fiind prevăzut de legea penală”. În doctrina penală, prin infracţiune se înţelege o activitate ilegală, comisă cu vinovăţie, căreia îi corespund semnele şi trăsăturile uneia dintre infracţiunile incriminate în legislaţie, fiind una antijuridică sub ameninţarea aplicării sancţiunii penale.

De asemenea, Codul penal german sistematizează în alt mod materia infracţiunii. Astfel, este definită mai întâi infracţiunea de comisiune şi de omisiune (§13), precum şi instituţia răspunderii aceluia care acţionează printr-o altă persoană (§ 14); în continuare este reglementată vinovăţia (§15; §18), eroarea asupra circumstanţelor faptei (§16), eroarea asupra interdicţiei (§17), minoritatea (§19), alienaţia mintală (§20), responsabilitatea atenuată (§21), tentativa (§§22-24); participaţia (§§25-31); legitima apărare (§32); starea de necesitate (§§33- 35) etc. Prin urmare, §15 din Codul penal german prevede că se pedepseşte numai acţiunea intenţionată, dacă legea nu prevede explicit că se pedepseşte şi acţiunea din culpă.

La 26 mai 1996 a intrat în vigoare noul Cod penal spaniol, adoptat în 1995, care l-a înlocuit pe cel din 1870. Sursa de inspiraţie pentru acest cod a constituit-o Constituţia Spaniei din 1978. Ar mai fi de remarcat faptul că în dreptul penal spaniol, de rând cu acest cod, mai funcţionează şi o serie de alte legi penale speciale.

Codul penal spaniol cuprinde în reglementările sale definirea acţiunii şi inacţiunii intenţionate şi din culpă. La art. 10 al Codului se menţionează că drept infracţiuni şi delicte se recunosc acele acţiuni sau inacţiuni pedepsite de lege comise cu intenţie şi din imprudenţă.

Codul penal italian reglementează în cadrul titlului privind infracţiunea raportul de cauzalitate (art. 40), concursul de cauze (art. 41), vinovăţia (art. 42-43), condiţia obiectivă de pedepsire (art. 44), cazul fortuit şi forţa majoră (art. 45), constrângerea fizică (art. 46), eroarea de fapt (art. 47), eroarea provocată (art. 48), fapta putativă (art. 49), consimţământul victimei (art. 50), exercitarea unui drept (art. 51), legitima apărare (art. 52), folosirea legală a armei (art. 53), starea de necesitate (art. 54), excesul culpos (art. 55), tentativa (art. 56), infracţiunile comise prin presă (art. 57-58), circumstanţele infracţiunii (art. 59-70), concursul de infracţiuni (art. 71-84). Astfel, art. 42 din Codul penal italian prevede că nimeni nu poate fi pedepsit pentru o acţiune sau inacţiune prevăzută de lege ca infracţiune, dacă nu a comis-o cu ştiinţă şi voinţă. Nimeni nu poate fi pedepsit pentru o faptă prevăzută de lege ca delict, dacă nu a comis-o cu intenţie, în afară de cazul delictului săvârşit cu preaterintenţie sau culpo, prevăzut în mod expres de lege. Legea determină cazurile în care rezultatul este pus în alt mod în sarcina unei persoane, ca o consecinţă a acţiunii sau omisiunii sale.

La art. 43 se prevede că delictul este intenţionat, dacă rezultatul dăunător sau periculos, care este urmarea acţiunii sau omisiunii de care legea face să depindă existenţa delictului, este prevăzut şi voit de infractor, ca o consecinţă a propriei acţiuni sau omisiuni: delictul este săvârşit cu preaterintenţie, când dintr-o acţiune sau omisiune derivă un rezultat mai grav decât cel voit de agent; delictul este din culpă când rezultatul, chiar dacă este prevăzut, nu este voit de agent şi s-a produs din cauza neglijenţei, imprudenţei, nepriceperii, neîndemânării ori prin neobservarea legii, a regulamentelor, a ordinelor sau a regulilor de disciplină.

În 1997, în Polonia a apărut un nou Cod penal, pus în aplicare la 1 ianuarie 1998, care a renunţat la definirea legislativă a infracţiunii. Iar noţiunea de pericol social al faptei infracţionale a fost înlocuit cu acela de caracter prejudiciabil. La aprecierea caracterul prejudiciabil al infracţiunii, conform art. 115 al Codului penal polonez, se ia în consideraţie tipul şi importanţa valorii sociale, gradul de prejudiciu cauzat sau care putea fi cauzat, valoarea, împrejurările, modul şi metodele prin care acesta s-a cauzat, importanţa, gradul de vinovăţie cu care persoana infractorului a contribuit la comiterea lui, motivul şi tipul de încălcare a măsurilor de siguranţă, gradul de încălcare a lor.
5. Temeiurile răspunderii penale.   

Temeiul atragerii la răspundere constituie un semn distinctiv de o majoră importanţă al răspunderii penale. Fiecare tip de răspundere juridică stabileşte ce formă anume trebuie să îmbrace încălcarea ordinii de drept pentru ca ea să poată surveni. În cazul răspunderii penale drept temei serveşte fapta concretă care îmbracă forma infracţiunii.  

Aşadar, răspunderea penală poate să survină numai pentru comiterea unei anumite fapte, adică pentru un anume act de comportare, fie că este vorba de o acţiune sau de o inacţiune, care este calificată de legislaţia internă a statelor membre drept infracţiune, precum şi pentru consecinţele generate de aceasta.
Legiuitorul a stabilit, de asemenea, că răspunderea penală începe numai în momentul săvârşirii infracţiunii. Atunci se naşte obligaţia statului, prin instituţiile specifice, să urmărească persoana vinovată, să stabilească fără echivoc vinovăţia prin intermediul organelor de justiţie şi de a asigura realizarea răspunderii penale. Obligaţiunea corelativă a infractorului este de a suporta răspunderea şi privaţiunile prevăzute de aceasta.  Prin urmare, în sistemele de drept ale statelor membre, răspunderea este un fenomen care are limite în timp: ea apare în momentul comiterii infracţiunii, se realizează începând cu momentul intrării în vigoare a sentinţei pronunţate de instanţa de judecată şi este clasată în legătură cu executarea de către persoana vinovată după stingerea sau ridicarea antecedentului penal.    

Precizăm, de asemenea că, potrivit normelor interne ale statelor membre, poate fi trasă la răspundere penală numai persoana care este vinovată, ceea ce deja constituie un element component al laturii subiective a infracţiunii. 
O altă trăsătură esenţială afirmă că fapta trebuie să prezinte pericol social, adică să aducă atingeri valorilor sociale majore, apărate de legea penală. De aici rezultă că tot ceea ce constituie infracţiune trebuie să fie exhaustiv determinat de către legislaţia penală. De altfel, pericolul social care ar caracteriza respectiva acţiune/inacţiune nu ar fi un pericol penal, dacă prezenţa acestuia nu ar fi semnalată prin legea penală care să o prevadă. 
Prin urmare, legea penală trebuie să fie o categorie flexibilă şi adaptabilă din perspectiva istorică, astfel încât să corespundă mereu condiţiilor reale ale societăţii şi ale statului.  Odată cu trecerea timpului şi cu modificările care au loc la nivel societal, anumite fapte capătă caracter socialmente periculos şi devin pasibile de pedeapsă penală (are loc criminalizarea lor), iar altele, dimpotrivă, îşi pierd caracterul infracţional (are loc decriminalizarea lor). 
Legea penală se înscrie şi urmează, astfel, dinamica structurilor societale aflată în strânsă legătură cu factorii economici, culturali care determină această transformare, fiind ea însăşi dinamică şi într-o continuă transformare. În plus, coordonatele unei societăţi integrate într-un spaţiu cu anumite caracteristici proprii, specifice, spaţiul european, face ca anumite aspecte ale legii penale să fie extinse sau să existe pentru a fi aplicabile în mod uniform, la nivelul acestui spaţiu. Pe de altă parte, caracteristicile particulare ale sistemelor societale naţionale din statele membre ale UE impun păstrarea normei interne de drept penal în stare individualizată naţional, adaptată intern şi perfect aplicabilă unui sistem intern propriu. 

Astfel, armonizarea dreptului penal în ţările UE este un subiect care a stârnit vii dezbateri între opozanţii şi susţinătorii acestei idei. Datorită complexităţii acestui domeniu şi a diferitelor definiţii şi interpretări date termenului de "armonizare" în dreptul penal, aceasta nu poate să se refere la eliminarea diferenţelor dintre sistemele juridice naţionale, ci ar trebui, în schimb, să se refere la creşterea calităţii şi coerenţei dintre sistemele juridice. 
Armonizarea reprezintă procesul de (re)ordonare a relaţiei dintre diferite elemente în concordanţă cu un standard predefinit, astfel încât să se evite sau să se elimine fricţiunea, armonia fiind o stare de ordine între diferite părţi care formează un întreg. Ea se realizează prin eliminarea diferenţelor, făcând ca legislaţiile şi politicile diferitelor jurisdicţii să fie mai apropiate sau chiar identice. Astfel, armonizarea dreptului penal este percepută ca făcând să fie mai apropiate sau similare diferite sisteme de justiţie penală sau părţi ale acestor sisteme.

Principalul argument în favoarea armonizării legislative în dreptul penal a fost întotdeauna acela că persoanele vinovate de săvârşirea unei infracţiuni pot profita de diferenţele dintre diferitele sisteme penale pentru a putea scăpa de rigoarea legii.

Un alt argument în favoarea armonizării îl constituie consensul statelor membre de a apăra interesele (în special cele financiare) ale Uniunii Europene cu aceeaşi diligenţă cu care îşi apără propriile interese. De aceea, lupta comună împotriva unor fenomene precum frauda sau corupţia la nivel european implică şi armonizarea în domeniul penal.

Pe de altă parte, opozanţii armonizării în dreptul penal aduc drept principal argument faptul că dreptul penal este rezultatul unei culturi naţionale, cu rădăcini în valorile şi convingerile acelei naţiuni. De aceea, orice încercare de a armoniza sau de a unifica codurile penale ale mai multor state ar însemna aducerea unui grav prejudiciu suveranităţii naţionale.

Acest argument este contracarat (în mare măsură, dacă nu chiar în totalitate) de susţinătorii unui cod unic european prin faptul că Tratatul privind Uniunea Europeană (tratatul de la Maastricht), prin Articolul 31 ce pune bazele procesului de armonizare în dreptul penal, stipulând ca statele membre să îşi aproximeze prevederile de drept penal pentru a îmbunătăţi cooperarea în domeniul combaterii criminalităţii.

Motivele pentru armonizarea dreptului penal includ argumente pur ideologice, dar şi de natură practică. Una din motivaţiile ideologice e reprezentată de argumentele care stau şi la baza Convenţiei Europene privind Drepturile Omului şi care afirmă că, într-o democraţie în care drepturile individului sunt recunoscute, există anumite reguli de bază pe care dreptul penal trebuie să le respecte şi anumite reguli şi articole inacceptabile care trebuie evitate. Astfel, deşi Convenţia nu a fost gândită drept instrument de armonizare, un oarecare grad de armonizare a rezultat în urma adoptării ei: Convenţia recunoaşte faptul că este corect şi adecvat ca fiecare ţară să menţină propriul ei sistem de justiţie penală, format în concordanţă cu tradiţiile ei naţionale, însă, dacă aceste sisteme nu se conformează acestor standarde minime, ele trebuie modificate pentru a o face.

Motivaţiile pragmatice se referă în special la dificultăţile întâmpinate de autorităţi atunci când anumiţi cetăţeni plănuiesc infracţiuni într-o ţară şi le comit în altă ţară sau când le comit într-o ţară şi apoi se refugiază în alta.

Ambele categorii de motive pot fi găsite în Preambulul Tratatului asupra Uniunii Europene, care menţionează dorinţa „de a întări solidaritatea” între popoarele Europei şi necesitatea ca prin facilitarea liberei circulaţii a persoanelor în Europa „să asigure totodată siguranţa şi securitatea popoarelor lor, prin crearea unui spaţiu de libertate, de securitate şi de justiţie”.

Uniunea Europeană a răspuns la amplificarea dimensiunii internaţionale a infracţionalităţii prin crearea unor organisme precum Europol şi Eurojust, stabilirea de reguli comune în probleme precum corupţia şi spălarea de bani şi elaborarea de proceduri comune prin care pot fi obţinute dovezi şi informaţii dincolo de frontiere. Astfel – urmărind acest scop sau nu – au fost întreprinşi paşi care pot duce la un sistem de justiţie penală comun european.

În ultimii ani, cadrul legislativ al Uniunii Europene se află într-o continuă evoluţie, datorată şi faptului că statele membre au început să fie mai puţin preocupate în a-şi susţine partenerii în lupta împotriva criminalităţii naţionale şi mai preocupate în a-şi uni forţele pentru a combate comportamente considerate ca o ameninţare la adresa tuturor (crimă organizată, fraudă, terorism etc.). Această abordare a câştigat teren, mai ales că, în urma progresului tehnologic, un număr mic de oameni pot produce dezastre uriaşe, având resursele necesare relativ la îndemână.

Cu toate acestea, nu o dată măsurile întreprinse de Uniunea Europeană pentru armonizarea dreptului penal au fost întâmpinate cu reticenţă, dacă nu cu ostilitate de către diferite state membre ale Uniunii Europene, apreciind că suveranitatea lor naţională a fost lezată. Pe măsură ce Uniunea Europeană adoptă şi alte măsuri de armonizare în domeniul penal, statele membre şi guvernele lor se pot confrunta cu presiuni tot mai mari şi o alegere dificilă între protejarea puterilor şi prerogativelor naţionale şi asigurarea unei acţiuni eficiente în Europa şi, posibil, dincolo de graniţele ei, împotriva terorismului şi altor infracţiuni grave. Aşa s-a întâmplat şi în cazul proiectului Corpus Juris (instrument menit să consolideze lupta împotriva fraudării bugetului european şi propunând, printre altele, înfiinţarea poziţiei de Procuror public european), sau chiar în cazul Mandatului European de Arestare. Spre exemplu, una dintre ţările care s-a opus proiectului Corpus Juris, considerându-l o încălcare de neacceptat a suveranităţii sale, Marea Britanie, s-a dovedit un puternic contributor al înfiinţării Eurojust şi al adoptării Mandatului European de Arestare.

De aceea, trebuie să fie identificată linia de demarcaţie nu numai în ceea ce priveşte condiţiile de cooperare între statele membre, ci şi în chestiuni esenţiale de drept penal material şi procedural. Răspunsul corect ar putea fi o abordare graduală. Din acest motiv – ca un prim pas spre un cod penal unificat al UE – infracţiunile penale care trebuie să facă parte din codul penal european ar trebui să îndeplinească o serie de condiţii cumulative cum ar fi: fapta penală, infracţiunea comisă, să aibă un caracter transfrontalier; prevenirea, depistarea şi judecarea unor asemenea infracţiuni să presupună existenţa unor dificultăţi mai mari la nivel naţional decât la nivel european; infracţiunea să aibă legătură cu domeniile politicilor europene.

Crearea funcţiei de Procuror Public European (menţionată şi în Corpus Juris) dorită de către Comisia Europeană ar putea duce la stabilirea unui sistem hibrid care ar reprezenta calea de mijloc între aplicarea legii naţionale şi a celei europene. În acest caz, ar putea exista, însă, obiecţii împotriva acestei soluţii de tip american (în care nu este foarte clară diferenţa între legea federală şi cea a unui stat), ceea ce conduce inevitabil la diferite conflicte jurisdicţionale. Un alt aspect este că, dacă se decide introducerea unui nou sistem de justiţie penală europeană, este necesară crearea unor noi organisme care duc la o creştere a fluxurilor de informaţii. Un sistem ca acesta necesită, de asemenea, să fie acceptat şi din punct de vedere psihologic de către instituţiile naţionale de aplicare a legii. O instituţie nouă nu ar trebui să fie privită ca o ameninţare sau ca un concurent şi, în acest fel, să fie privată de informaţii.

6. Înlăturarea răspunderii penale.   

În raport cu principiile care guvernează răspunderea penală şi cu finalităţile globale ale instituţiei răspunderii penale, legea penală reglementează o serie de cauze care înlătură răspunderea penală.  Această instituţie îşi găseşte fundamentarea teoretică în principiul umanismului, exprimat în atitudinea statului faţă de anumite persoane care au săvârşit un anumit gen de infracţiuni (care nu prezintă grad mare de pericol social).

Esenţa înlăturării răspunderii penale constă în absolvirea persoanei care a săvârşit o infracţiune care nu prezintă un pericol social prea mare, de aprecierea negativă dată de stat faptei infracţionale, apreciere care ar urma să fie exprimată în sentinţa pronunţată de instanţa de judecată.  

Printre cauzele care înlătură răspunderea penală se numără următoarele situaţii: 

1. expirarea unor anumite termene din momentul săvârşirii infracţiunii (prescripţia);

2. schimbarea situaţiei din punct de vedere politico-social; 

3. înlocuirea pedepsei penale cu un alt tip de răspundere (de ex. răspunderea administrativă); 
4. înlăturarea răspunderii penale a minorilor; şi

5. absolvirea de răspundere penală ca rezultat al actului de amnistie.  

Toate aceste modalităţi de înlăturare a răspunderii penale sunt considerate generale şi legea admite oricare din aceste modalităţi, dar numai cu întrunirea obligatorie a următoarelor două condiţii:

· gradul neînsemnat de pericol social al faptei săvârşite;

· prezenţa unui caracter socialmente periculos nu prea mare al personalităţii vinovatului.

Înlăturarea răspunderii penale poate să survină la diferite etape ale procesului de urmărire penală:  la etapa de intentare a procesului penal, în timpul examinării cauzei şi în procesul dezbaterilor judiciare, dar nu după retragerea judecăţii în camera de consiliu pentru a determina sentinţa de condamnare.

Această instituţie penală poate lua câteva forme concrete, în dependenţă de etapa la care ea survine şi anume:  renunţarea instanţei de judecată de a intenta dosarul penal, clasarea cauzei sau renunţarea de a pronunţa sentinţa.

